b"\n_START_ARTICLE_\nKonferen\xc4\x8dno tolma\xc4\x8denje\n_START_PARAGRAPH_\nKonferen\xc4\x8dno tolma\xc4\x8denje je ustni prenos sporo\xc4\x8dila, izre\xc4\x8denega v jeziku, ki ga uporablja govornik \xe2\x80\x93 izvirni jezik, v jezik, v katerega tolma\xc4\x8di \xe2\x80\x93 ciljni jezik, na kongresih, mednarodnih sre\xc4\x8danjih in simpozijih, na akademskih in znanstvenih konferencah, seminarjih ter na uradnih obiskih vi\xc5\xa1je ravni, multiliterarnih in bilaterarnih sre\xc4\x8danjih. Poteka predvsem na visoki politi\xc4\x8dni, diplomatski ali znanstveni ravni s konferen\xc4\x8dnimi tolma\xc4\x8di, ki so visoko kvalificirani in usposobljeni posebej za ta poklic. Konferen\xc4\x8dno tolma\xc4\x8denje spada glede na namen, naro\xc4\x8dnike in ciljne uporabnike skupaj z nekonferen\xc4\x8dnim v podzvrsti tolma\xc4\x8denja. Glede na obliko se tolma\xc4\x8denje deli na konsekutivno, simultano in \xc5\xa1epetano, v novej\xc5\xa1i dobi vse bolj pogosto tudi tolma\xc4\x8denje na daljavo, video in teletol tolma\xc4\x8denje. Prvi pojav konferen\xc4\x8dnega tolma\xc4\x8denja bele\xc5\xbeimo leta 1878, ko se je na kongresu v Berlinu britanski minister Benjamin Disraeli odlo\xc4\x8dil, da bo govoril angle\xc5\xa1ko in s tem povzro\xc4\x8dil upad statusa franco\xc5\xa1\xc4\x8dine kot primata diplomatskega jezika.\n_START_SECTION_\nIzobra\xc5\xbeevanje v Sloveniji\n_START_PARAGRAPH_\nIzobra\xc5\xbeevanje konferen\xc4\x8dnih tolma\xc4\x8dev poteka na Oddelku za prevajalstvo, Filozofske fakultete v Ljubljani, ki deluje od \xc5\xa1tudijskega leta 1997/1998 naprej. Sedaj se tolma\xc4\x8denje pou\xc4\x8duje na magistrski stopnji za jezikovne kombinacije: sloven\xc5\xa1\xc4\x8dina-angle\xc5\xa1\xc4\x8dina-nem\xc5\xa1\xc4\x8dina/franco\xc5\xa1\xc4\x8dina/italijan\xc5\xa1\xc4\x8dina, ob\xc4\x8dasno tudi \xc5\xa1pan\xc5\xa1\xc4\x8dina. Dvostopenjski \xc5\xa1tudijski program Prevajanje in tolma\xc4\x8denje za jezikovno kombinacijo: nem\xc5\xa1\xc4\x8dina-angle\xc5\xa1\xc4\x8dina-mad\xc5\xbear\xc5\xa1\xc4\x8dina pa poteka na Oddelek za prevodoslovje na Filozofski fakulteti v Mariboru, od \xc5\xa1tudijskega leta 2011/2012. \xc5\xa0tudij konferen\xc4\x8dnega tolma\xc4\x8denja je usmerjen v usposabljanje tolma\xc4\x8dev, ki so kompetentni in pripravljeni na delo. Od njih je zahtevano \xc5\xa1iroko splo\xc5\xa1no znanje, specifi\xc4\x8dne tolma\xc5\xa1ke kompetence, dobro razvita sposobnost samou\xc4\x8denja in u\xc4\x8dinkovit pristop k samou\xc4\x8denju. Konferen\xc4\x8dno tolma\xc4\x8denje je do\xc5\xbeivelo razmah z nastankom mednarodnih organizacij (npr. OZN, EU, OVSE). Temu pa je botroval tudi slovenski vstop v Evropsko unijo in zvezo NATO, saj je bil potreben \xc5\xa1e ve\xc4\x8dji trud za mednarodno uveljavitev. Sloven\xc5\xa1\xc4\x8dina je postala eden od uradnih jezikov Unije, pri delu Evropskega parlamenta, Sveta Evropske unije, Evropske komisije in Sodi\xc5\xa1\xc4\x8da Evropske unije pa je tolma\xc4\x8denje v sloven\xc5\xa1\xc4\x8dino in iz nje postalo nepogre\xc5\xa1ljivo.\n_START_SECTION_\nKonzorcij EMCI\n_START_PARAGRAPH_\nKot odgovor na potrebe trga po visoko usposobljenih konferen\xc4\x8dnih tolma\xc4\x8dev je leta 1997 nastal EMCI-Evropski magistrski \xc5\xa1tudij konferen\xc4\x8dnega tolma\xc4\x8denja. Za\xc4\x8drtali so kurikulum za usposabljanje tolma\xc4\x8dev na podiplomski ravni in leta 2001 z ustanovitvijo Konzorcija EMCI podpisali Dogovor o konzorciju ter bili tako potrjeni v Evropskem parlamentu. Konzorcij skrbi za tesne stike, tako med \xc4\x8dlani samimi, kot med generalnima direktoratoma Evropske komisije in Evropskega parlamenta. Zdru\xc5\xbeenje tudi laj\xc5\xa1a nadzor nad poteki \xc5\xa1tudijskih programov in omogo\xc4\x8da njihovo spreminjanje, z \xc5\xbeeljo po prilagoditvi potrebam in nenehnim spremembam trga. Leta 2013 je Konzorcij sestavljalo poleg Univerze v Ljubljani \xc5\xa1e 11 univerzitetnih institucij.\n_START_SECTION_\nPotek dela konferen\xc4\x8dnega tolma\xc4\x8da\n_START_PARAGRAPH_\nNaloga konferen\xc4\x8dnega tolma\xc4\x8da je predvsem podati natan\xc4\x8dno in zanesljivo reprodukcijo izvirnega govora. Odstopanja so dovoljena le v kolikor ni ogro\xc5\xbeeno slu\xc5\xa1ateljevo razumevanje pomena. Dodatne informacije so za\xc5\xbeelene kadar so podane z namenom premagovanja nepremostljivih medkulturnih razlik, nikakor pa tolma\xc4\x8d ne sme dodajati lastnega mnenja. Konferen\xc4\x8dni tolma\xc4\x8d govorca ne sme prevajati s premim govorom, npr.\xc2\xa0\xc2\xbbOn pravi, da se mu zdi...\xc2\xab. Postaviti se mora v govor\xc4\x8devo vlogo in njegov tok misli neposredno tolma\xc4\x8diti v prvi osebi. Ve\xc5\xa1\xc4\x8d mora biti tako konsekutivnega kot simultanega tolma\xc4\x8denja . Pri prvem tolma\xc4\x8d poslu\xc5\xa1a celoten govor, vmes bele\xc5\xbei najpomembnej\xc5\xa1e to\xc4\x8dke, ko govorec kon\xc4\x8da, pa posku\xc5\xa1a \xc4\x8dim bolje podati bistvo povedanega. Nekateri govorci so raje prevajani \xc5\xbee po nekaj povedanih stavkih, pri \xc4\x8demer se mora tolma\xc4\x8d znajti brez zapiskov, vendar mora biti sposoben soo\xc4\x8diti se z govori kakr\xc5\xa1nekoli dol\xc5\xbeine. U\xc4\x8dinkovito tolma\xc4\x8denje 5-minutnega govora naj bi v praksi zado\xc5\xa1\xc4\x8dalo. Pri tem delu ima \xc4\x8das zelo pomembno vlogo; pod nobenim pogojem ne sme biti preveden govor dalj\xc5\xa1i od govor\xc4\x8devega, na splo\xc5\xa1no naj bi bile tolma\xc4\x8dem dane tri \xc4\x8detrtine \xc4\x8dasa prvotnega govora. Pri simultanem tolma\xc4\x8denju pa je bistvo, da sli\xc5\xa1i za\xc4\x8detek govora in tako za\xc4\x8dne z interpretiranjem povedanega, ki naj bi se kon\xc4\x8dalo skoraj isto\xc4\x8dasno kot originalni govor. Med samo konferenco govorec uporablja mikrofon, ki je povezan z zvo\xc4\x8dno izolirano kabino, kjer sedi tolma\xc4\x8d in govoru sledi s pomo\xc4\x8djo slu\xc5\xa1alk. Simultana interpretacija tistega tolma\xc4\x8da, ki je na vrsti, se tako sli\xc5\xa1i v slu\xc5\xa1alkah odposlancev, ki prevajanje potrebujejo. V nekaterih primerih pa mora tolma\xc4\x8d sedeti zraven odposlanca in mu sproti \xc5\xa1epetati prevajan govor. '\xc5\xa0epetanje' je lahko namenjeno najve\xc4\x8d dvema osebama."